Okresná prokuratúra Komárno 
Pohraničná 6, 945 28 Komárno 1 	

Sp. zn. : 1 Pv 103/15/4401	Komárno, 3.7.2015
EEČ : 2-30-111-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov.

Rozhodol: 	prokurátor Okresnej prokuratúry Komárno
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené na tom skutkovom základe, že hoci mu z ustanovenia § 62 Zákona o rodine číslo 36/2005 Z.z.  vyplýva povinnosť  vyživovať svoje deti a právoplatným rozsudkom Okresného súdu XXXXX sp. zn. 12P 317/2010 z 30. novembra 2010, ktorý nadobudol právoplatnosť 29. decembra 2010, ktorým súd zvýšil vyživovaciu  povinnosť obvineného na maloletú XXXXX, narodenú XXXXX na sumu 50,-Eur mesačne počnúc  od 1.12.2010 a na maloletého XXXXX, narodeného XXXXX počnúc od  1.12.2010, ktoré výživné  je zročné  vždy do 15. dňa toho ktorého mesiaca vopred  do rúk matky XXXXX, túto vyživovaciu povinnosť si neplnil na svoje dve deti  v mesiacoch  august 2013 až september 2013 a od decembra 2013 do decembra 2014 vôbec, čím mu vznikla zaostalosť  na obe deti  v celkovej výške  1600,-Eur, pričom však dodatočne  dňa 2.mája 2015 zaslal poštovou poukážkou  sumu 200,-Eur, čím sa mu  zaostatlosť na výživnom znížila na  sumu 1400,-Eur, a to aj napriek tomu, že výživné na svojho obe deti platiť mal a mohol, pretože bol a je riadne zamestnaný v spoločnosti XXXXX  So sídlom vo XXXXX s priemerným mesačným príjmom vo výške približne 1000,-Eur a teda mal pravidelný príjem postačujúci na platenie súdom určeného výživného,

lebo zanikla trestnosť činu.

Odôvodnenie:
	Poverený príslušník Okresného riaditeľstva Policajného zboru, Odboru poriadkovej polície, Obvodného oddelenia PZ v XXXXX podľa ustanovenia §-u 206 odsek 1 Trestného poriadku uznesením ČVS: ORP-233/KO-KN-2014 z 2. júla 2014 vzniesol obvinenie XXXXX, narodenému XXXXX vo XXXXX, trvale bytom XXXXX pre prečin zanedbania povinnej výživy podľa § 207  odsek 1 Trestného zákona na vyššie uvedenom skutkovom základe.

	Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.
	
	Podľa § 86 odsek 1 písmeno a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.

	Z výsledkov vykonaného dokazovania vyplynulo, že obvinený XXXXX vedel o svojej zákonnej vyživovacej povinnosti vyplývajúcej mu zo zákona o rodine a z právoplatného rozsudku Okresného súdu XXXXX sp. zn. 12P 317/2010 z 30. novembra 2010, ktorý nadobudol právoplatnosť 29. decembra 2010, taktiež mal pravidelný mesačný príjem vo XXXXX vo výške približne 1000,-Eur mesačne. Z vyšetrovacieho spisu vyplynulo, že obvinený do konca mesiaca jún 2015 uhradil celé zaostalé výživné na svojho syna XXXXX a maloletú dcéru XXXXX. Výživné bol uhradené matke detí XXXXX, ktorá potvrdila do zápisnice o výsluchu svedka z 29. júna 2015, že obvinený zaostalosť na výživnom zaplatil v plnej výške a ku dňu jej výsluchu nemá  žiadnu zaostalosť na výživnom. Zároveň vo svojej výpovedi uviedla, že jej deti núdzou netrpia. Plnoletý syn obvineného XXXXX, tiež vo svojej výpovedi z 29. júna 2015 potvrdil uhradenie celého zaostalého výživného a teda, že obvinený nemá žiadnu zaostalosť na výživnom a zároveň uviedol, že núdzou netrpeli. Z týchto vyjadrení možno usudzovať, že neplatenie výživného nemalo trvalo nepriaznivé následky. 

	Keďže z uvedeného vyplýva, že obvinený sa dopustil konania, ktoré má znaky prečinu zanedbania povinnej výživy  podľa § 207 odsek 1 Trestného zákona a svoju povinnosť splnil dodatočne tým, že matke maloletého bola uhradená celá suma zameškaného výživného na obe deti  a skutok nemal trvalo nepriaznivé následky, boli tým splnené všetky zákonné podmienky zániku trestnosti, a teda uplatnenia účinnej ľútosti podľa § 86 odsek 1 písmeno a) Trestného zákona, a bolo potrebné rozhodnúť tak, ako je to uvedené vo výrokovej časti tohoto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Michal Škvára
prokurátor